Gedsted Skole i Vesthimmerlands Kommune får alligevel ingen overbygning. Det besluttede byrådet i Vesthimmerlands Kommune torsdag aften. Det var ellers et enigt børne- og skoleudvalg, der i november indstillede at overbygningen skulle etableres.

For et år siden signalerede børnene på Gedsted Skole med balloner, at der var plads til flere ansigter på deres skole. I løbet af skoledebatten bragte de radikale også overbygningen i spil. Partiet fik alle andre i børne- og skoleudvalget med på idéen. Men på selve byrådsmødet i november trak den konservative udvalgsformand forslaget tilbage på grund af teknikaliteter. Nu har den borgerlige blok så brugt de to måneder til at springe fra aftalen i børne- og skoleudvalget. Dermed er der kun én mulighed for at gå i 7. til 9. klasse i den sydlige del af kommunen - hos den private realskole i Aalestrup. En skole som tre borgerlige byrådsmedlemmer har personlige interesser i. Med beslutningen er den endelige skolestruktur i Vesthimmerland på plads.